KIRJALLINEN KYSYMYS P-3315/00 esittäjä(t): José García-Margallo y Marfil (PPE-DE) komissiolle. Satsumat.



Virallinen lehti nro 163 E , 06/06/2001 s. 0083 - 0084



KIRJALLINEN KYSYMYS P-3315/00 esittäjä(t): José García-Margallo y Marfil (PPE-DE) komissiolle (18. lokakuuta 2000) Aihe: Satsumat Valencian autonomisella alueella tuotetaan 90 prosenttia Espanjassa tuotetuista satsumista. Espanja on Euroopan unionin ainoa satsumien tuottajamaa. Koska Euroopassa ei saa myydä amerikkalaista hormonilihaa, Yhdysvallat on päättänyt asettaa rankaisutullit tietyille Euroopan unionista peräisin oleville tuotteille. Yhdysvaltojen kauppaministeriön mukaan kyse on tuotteista, joiden arvo on 380 miljoonaa dollaria. Maailman kauppajärjestö on rajoittanut määrän 118 miljoonaan. Rankaistavien tuotteiden listalla ovat myös satsumat. Näitä hedelmiä viedään 24 miljoonan dollarin edestä, mikä merkitsee kahtakymmentä prosenttia kokonaissummasta. Rankaisutulli merkitsisi satsumoiden vientihinnan kaksinkertaistumista. Looginen seuraus siitä, että Espanja ja erityisesti Valencian autonominen alue eivät voi viedä satsumoita Yhdysvaltoihin, on viennin suuntaaminen Euroopan markkinoille, jotka eivät puolestaan pysty ottamaan vastaan koko tuotantoa. Espanja on Euroopan unionin ainoa satsumien tuottajamaa ja satsumille langetettu rangaistus merkitsee kahtakymmentä prosenttia kokonaismäärästä. Mitä komissio aikoo tehdä poistaakseen satsumat rankaistavien tuotteiden listalta? Pascal Lamyn komission puolesta antama vastaus (20. marraskuuta 2000) Yhdysvallat sovelsi 29. heinäkuuta 1999 alkaen 100 prosentin tulleja tiettyihin yhteisöstä (Yhdistynyttä kuningaskuntaa lukuun ottamatta) peräisin oleviin tuotteisiin vastatoimena hormonikiistassa. Kyse oli lähinnä maataloustuotteista ja vaikka Amerikan yhtenäistetyn tariffijärjestelmän koodeihin 20083042 ja 20083046 kuuluvat valmistetut tai säilötyt satsumat kuuluivat alun perin niihin tuotteisiin, joiden osalta harkittiin 100 prosentin rangaistustullien käyttöönottoa vuonna 1999, niitä ei tuolloin sisällytetty lopulliseen rangaistustulliluetteloon. Toukokuun 18. päivänä 2000 Yhdysvalloissa tuli voimaan nk. karusellilainsäädäntö, jonka nojalla Yhdysvaltain viranomaiset voivat muuttaa kauppapakotteiden kohteena olevien tuotteiden luetteloa. Tässä yhteydessä Yhdysvallat julkisti 26. toukokuuta 2000 uudelleen luettelon niistä tuotteista, joiden osalta alun perin harkittiin pakotteiden käyttöä banaani- ja hormonikiistassa. Valmistetut tai säilötyt satsumat sisältyivät hormonikiistaa koskevaan luetteloon. Komissio on erittäin huolestunut Yhdysvaltojen kielteisesti vaikuttavasta toiminnasta tässä asiassa. Tämä koskee sekä Yhdysvaltojen näissä kiistoissa soveltamia vastatoimia että sen pyrkimyksiä aiheuttaa enemmän vahinkoa karusellisäännösten avulla. Tämän vuoksi komission näkemyksenä on koko ajan ollut se, että hormonikiistan kaupankäynnille aiheuttamien häiriöiden vähentämiseksi Yhdysvaltojen kauppaa rajoittavat vastatoimet olisi mahdollisimman pian korvattava kauppaa lisäävällä hyvityksellä parantamalla amerikkalaisten tuotteiden pääsyä yhteisön markkinoille. Komissio pani, jäsenvaltioiden yksimielisellä tuella, Maailman kauppajärjestössä välittömästi vireille riitojenratkaisumenettelyn Yhdysvaltojen karusellilainsäädäntöä vastaan, jota se pitää laittomana. Yhdysvallat on tämän jälkeen pidättäytynyt kyseisen lainsäädännön tosiasiallisesta soveltamisesta.